**ÜZEMELTETÉSI ÉS KARBANTARTÁSI SZERZŐDÉS**

A jelen szerződés (a továbbiakban: a **Szerződés**) az alább jelölt helyen és időpontban jött létre

**Tiszavasvári Város Önkormányzata** (székhelye: 4440 Tiszavasvári, Városház tér 4.; adószáma: 15732468-2-15; képviseli: Szőke Zoltán; KSH azonosító: 15732468-8411-321-15,bankszámlaszáma: 10044001-00345277-00000093) mint megrendelő (a továbbiakban: **Megrendelő**)

és a

**………………** (székhelye: ……………….; cégjegyzékszáma: ……………….; adószáma: ……………….; bankszámlaszáma: ……………….; képviseli: ………………..) mint vállalkozó (a továbbiakban: **Vállalkozó**)

(a továbbiakban a Megrendelő és a Szolgáltató külön-külön: **Fél**, illetve együttesen: **Felek**) között.

**ELŐZMÉNYEK**

Felek rögzítik, hogy a jelen üzemeltetési és karbantartási szerződés a 202…….. napján közvilágítási rendszer korszerűsítése és bővítése tárgyában létrejött vállalkozási szerződés elválaszthatatlan részét képezi.

**1. A szerződés tárgya**

A szolgáltatás – jelen **Szerződés** időtartama alatt – a közvilágítási berendezés közvilágítási célra történő rendelkezésre állását és teljes körű üzemeltetését, karbantartását, foglalja magában, melynek ellenértékét a **Megrendelő** a **Szolgáltató**nak rendszeresen megfizeti.

**A teljes körű üzemeltetés és karbantartás az alábbiakat tartalmazza szerződésben foglalt részletezés szerint:**

* + Közvilágítási hibacímek kezelése
  + Folyamatos karbantartás
  + Üzemzavar elhárításában közreműködés az engedélyes elosztóval, hálózatot érintő hiba észlelés esetén haladéktalan jelzés engedélyes elosztó felé.

**2. Fogalom meghatározások**

2.1. Közvilágítási berendezés

A Szerződés szempontjából közvilágítási berendezésnek minősülnek az alábbi elemek:

Aktív elemek:

* fényforrások és lámpatestek a tartozékokkal (gyújtó, előtét, foglalat, szerelőlap, sorkapcsok, tükör, fázisjavító kondenzátor, egyedi túl-áramvédelem, búra, tömítés) együtt, bekötő vezetékek, kötőelemek.

A Szerződés szempontjából nem minősül a közvilágítási berendezés részének.

Passzív elemek:

* + - a kizárólag közvilágítási célú tartószerkezetek (oszlop, oszlopkar, útátfeszítés)
    - a kizárólag közvilágítás villamos energia ellátását szolgáló vezetékrendszer (pl. közvilágítási kábel, közvilágítási kapcsolószál, valamint az ahhoz tartozó tápponti kapcsoló- védelmi és szabályzó berendezés)
    - a közvilágítás villamos energia felhasználását, illetőleg üzemidejét mérő berendezés
    - a közvilágítás ki- és bekapcsolását vezérlő rendszer (készülék, átviteli út, berendezés, stb.). Többcélú vezérlési rendszer esetén azonban annak csak kizárólag a közvilágítás célját szolgáló része (pl. távvezérlési parancsvevő készülék)

**Nem a közvilágítási berendezés része továbbá:**

* + - Azok az épületfalak, ill. építmények, amelyre közvilágítási berendezést szereltek.
    - Azok a más célú berendezéseket szolgáló tartószerkezetek, amelyekre közvilágítási berendezést is szereltek. Ezek csak abban az esetben és olyan mértékig tekinthetők a közvilágítási berendezés részének, ha és amely mértékig erre vonatkozóan a közvilágítási berendezés üzemeltetője és a más célú berendezés üzemeltetője írásban megállapodott.
    - Többcélú vezérlési rendszer esetén a berendezés nem közvilágítás célját szolgáló részei.
    - Épületeket, templomokat, dísz kutakat stb. megvilágító berendezések (díszvilágítás), fényárak, még abban az esetben sem, ha villamos energia ellátásuk a közvilágítási hálózatról történik. Díszvilágítás és fényár meghibásodása esetén a javításról, cseréről a Szolgáltató és Megrendelő - a megrendelő költségviselése mellett - külön, egyedi megállapodást köt.

Egy berendezés alatt egy település közigazgatási területének, illetve – a **Felek** megállapodása szerint – annak jól körülhatárolt részének közvilágítási berendezését értjük.

**2.1. Üzemeltetés, karbantartás**

Üzemeltetés, karbantartás: Minden, a közvilágítási berendezések folyamatos és biztonságos üzemének fenntartása, a meghibásodások megelőzése vagy előfordulási számuk csökkentése érdekében végzett tevékenység (a felújítás és karbantartás fogalmát a számvitelről szóló 2000. évi C. törvény határozza meg).

Üzemvitel: a közvilágítási berendezés rendeltetésszerű működtetése, működésének felügyelete, a berendezésről történő információgyűjtés, mérések, amelyek a műszaki állapot és a folyamatos működőképesség megítélésére, a működőképesség fenntartásával kapcsolatos intézkedések megszervezésére irányulnak.

Karbantartás: a közvilágítási berendezés megelőző állagmegóvása, javítása, tisztítása, a szükséges cserék és pótlások elvégzése szolgáltatási ellenértéken belül, valamint a folyamatos és biztonságos üzem fenntartása, a meghibásodások megelőzése vagy előfordulási számuk csökkentése érdekében végzett tevékenység, de nem jelenti a berendezés élettartamának vagy kapacitásának bővítését, értékének növelését.

Zavarelhárítás: a közvilágítási berendezésen keletkezett hibák előírt határidőn belüli elhárítása, kijavítása.

**3.3. Korlátozások**

A **Szerződés** hatálya nem terjed ki a közvilágítási berendezés aktív elemeinek villamos energia ellátását biztosító közvilágítási elosztó hálózat, valamint a be- és kikapcsolást biztosító vezérlőjel rendelkezésre állására és üzemeltetésére, azt a **Szolgáltató** a külön megkötött hálózathasználati **szerződés** alapján biztosítja a mindenkor érvényes jogszabályi feltételek alapján

A **Szerződés** hatálya nem terjed ki a közvilágítási berendezés működéséhez szükséges villamos energia ellátásra

A **Szerződés** hatálya nem terjed ki további új közvilágítási berendezések létesítésére, a meglévő közvilágítási berendezések felújítására korszerűsítésére.

**4.** **Teljesítés helye**

4.1. A szolgáltatás teljesítésének helye

A **Megrendelő** közigazgatási területén lévő, a mellékletben szereplő közvilágítási berendezések aktív elemei (fényforrások és lámpatestek a tartozékokkal - gyújtó, előtét, foglalat, szerelőlap, sorkapcsok, tükör, fázisjavító kondenzátor, egyedi túl-áramvédelem, búra, tömítés - együtt, bekötő vezetékek, kötőelemek).

4.2. A szolgáltatás teljesítési határa

A teljesítés határa a 2.1. pontban szereplő **aktív elemként leírt részek fizikai határa**.

Ezen belül:

* **közös oszlopsoros hálózat**: a közvilágítási kapcsolószál és a lámpa bekötő vezetékének összekötési pontja, az áramkötés nélkül;
* **önálló légvezetékes hálózat**: a szabadvezeték és a lámpa bekötő vezetékének összekötési pontja, az áramkötés nélkül;
* **önálló földkábeles hálózat:** a lámpahelyen lévő első túláramvédelmi készülék elmenő kapcsa és a lámpa bekötő vezetékének összekötési pontja, a kötőelem nélkül.
* **átfeszítés / falba épített kábel:** a lámpa bekötő vezeték és a szigetelt szabadvezeték összekötési pontja az áramkötés nélkül.

**5. A Szolgáltató jogai és kötelezettségei**

**5.1. Az aktív elemek rendelkezésre állása**

**Tervezett élettartam, rendelkezésre állás**

A Megrendelő tulajdonában lévő, közvilágítási célú lámpatestek üzemeltetésének feltétele az OPUS TITÁSZ Rendszerengedély, a lámpatesten jól látható helyen feltüntetett CE tanúsítvány.

A lámpatestek létesítéskor tervezett élettartama ………, ennek lejárta után a lámpatestek gazdaságosan nem üzemeltethetők. A lámpatestek élettartamának lejárta után esedékessé váló korszerűsítés műszaki-gazdasági feltételeit a szerződő Felek külön megállapodásban rendezik.

**Káresemények kezelése, helyreállítás**

A közvilágítási célú lámpatestek a Megrendelő tulajdonában vannak.

A Szerződés időtartama alatt a közvilágítási berendezésben okozott károkat – amennyiben azok tekintetében Megrendelő felelőssége minden kétséget kizáróan megállapítható – Megrendelő köteles saját költségén, haladéktalanul kijavíttatni. Mindazon károk kijavíttatása, melyek tekintetében Megrendelő felelőssége nem áll fenn, a Megrendelő, mint tulajdonos felelőssége, feladata a kár esetleges elhárítása, valamint az azzal felmerülő költségek esetleges továbbhárítása (kivitelező vállalkozó garancia érvényesítés, harmadik fél, kárbiztosító stb. felé).

A közvilágítási berendezésen káreset, rongálás során, elemi kár, tűzeset, nem természetes elhasználódásból eredő meghibásodás esetén az üzemfolyamatosság miatt, a hibák elhárítása érdekében Szolgáltató köteles haladéktalanul rendelkezésre állni, Megrendelő költségviselése mellett Megrendelő kérésére üzemeltetési körébe tartozó közvilágítási elemek tekintetében hibaelhárítást, cserét eszközölni, szükség esetén egyedi megállapodást kötni. Hibaelhárítás, üzemfolyamatosság érdekében engedélyes elosztóval együttműködni.

Szándékos vagy gondatlan rongálás esetén rendőrségi feljelentést kell tenni. Káreset bekövetkezése esetén a Szolgáltató minden, a káreseménnyel összefüggő adat felkutatásában és rögzítésében együttműködik.

**5.2. Aktív elemek működtetése**

Az aktív elemek működtetése az e körbe tartozó részegységek teljes körű üzemeltetését és karbantartását jelenti a jelen Szerződésben meghatározott teljesítés helyen. Ezen belül:

**Hibacím kezelési feladatok:**

Szolgáltatókötelezettséget vállal arra, hogy harmadik fél (pl. lakosság) által észlelt meghibásodások bejelentésének lehetőségét folyamatosan, 24 órás ügyeleti rendszerben biztosítja, az ehhez szükséges standard rendszert üzemelteti.

Lakosság vagy harmadik fél számára biztosított hibabejelentési lehetőségek: ………………………….. telefonszámon; elektronikus úton pedig a [.........](http://www.eon.hu/Online_ugyintezes) honlapon az Online ügyfélszolgálat menüpont alatt vagy személyesen …………………… ügyfélszolgálati irodában nyitvatartási időben.

Megrendelő részére kizárólagosan biztosított további lehetőségek: telefonon: ……………………., e-mail-en: [………………………………..](mailto:kozvilcc@eon-hungaria.com))

**Teljesítési határidők:**

A meghibásodott (nem működő) közvilágítási berendezés aktív elemét a Szolgáltató köteles legkésőbb a saját felderítésétől, vagy Megrendelőtől, illetve harmadik fél részéről történő hibabejelentéstől számítva:

* + - * kijelölt gyalogos átkelőhelyen, valamint nagy forgalmú csomópontokban fellépő hiba esetén 48 órán belül kijavítani, üzemképessé tenni,
      * országos közutak átkelési szakaszain fellépő egyedi hiba, vagy bárhol fellépő csoportos hiba (egymás melletti 3 vagy több lámpahely hibája) esetén 8 napon belül, egyéb helyen fellépő hiba esetén, 14 napon belül kijavítani, üzemképessé tenni,
      * passzív elem meghibásodása esetén a javítási határidő a passzív elem hibaelhárítás befejezésétől kezdődik.

**Hibaelhárítási, karbantartási feladatok:**

A Megrendelő, ill. harmadik fél által a közvilágítás üzemkészségével, fényforrás meghibásodásával (egyedi sötét cím) tett hibabejelentést a Szolgáltató rögzíti és a jelen Szerződés „teljesítési határidők” pontjában foglalt határidőn belül a hibát elhárítja.

A Szolgáltató köteles a közvilágítási berendezések állagának és rendeltetésszerű működésének biztosítása érdekében szükséges javító és karbantartási munkákat elvégezni, köteles a közvilágítási berendezésekkel történő szolgáltatás feltételeit (a szabvány által elismert avulás figyelembevételével) folyamatosan biztosítani.

Megrendelő tudomásul veszi, hogy amennyiben a Szolgáltató és az engedélyes elosztó személye (így a passzív elem üzemeltetője) elválik köteles együttműködni engedélyes elosztóval jelen szerződés tárgyát képező szolgáltatási körben, és a szükséges megállapodás(oka)t engedélyes elosztóval megkötni az együttműködés érdekében.

**5.3. Műszaki és minőségi követelmények**

A Szolgáltató a karbantartási és üzemzavar-elhárítási feladatok ellátása során csak I. osztályú anyagokat használhat fel.

**5.4. A munkavégzést befolyásoló körülmények**

A szerződés teljesítése során a működő létesítményekben a zavartalan üzemeltetés feltételeit biztosítani kell.

A karbantartási munkákat úgy kell végezni, hogy a lakosság közlekedését és a forgalmat a lehető legkisebb akadályoztatással biztosítsák. A Szolgáltatónak a karbantartási, valamint az üzemzavar-elhárítási feladatok ellátása során arra kell törekednie, hogy a tevékenység a lehető legrövidebb időn belül, a lakosság és a forgalom lehető legkisebb zavarásával és költségtakarékos módon történjen.

**5.5. Környezetvédelem**

Szolgáltató nyilatkozik arról, hogy a jelen Szerződés tárgyát képező tevékenysége során keletkező veszélyes hulladéknak, a jelen Szerződésben vállalt kötelezettség, továbbá jogszabályban foglaltak szerint Szolgáltató a tulajdonosa és a termelője.

A Szolgáltató saját hatáskörben köteles gondoskodni hulladékának telephelyén történő gyűjtéséről, szállításáról, hasznosításáról, ártalmatlanításáról, megfelelve a hatályos környezetvédelmi jogszabályoknak.

**5.6. Munkaszervezés, anyagbiztosítás**

A szolgáltatási tevékenység megvalósításához szükséges munka megszervezése, a munkaterület kijelölése, annak elkerítése, elzárása és felügyelete a Szolgáltató feladata. Ezen belül a Szolgáltató feladatát képezi a szolgáltatás teljesítéséhez szükséges anyagok, segédanyagok, gépek, eszközök biztosítása, és azok munkaterületre szállítása jelen szerződésben foglalt szolgáltatási díj keretén belül.

**5.7. Munkabiztonság**

A Szolgáltató köteles tevékenysége során a munka biztonságával kapcsolatos minden jogszabályt és egyéb előírást betartani és a munkaterületen tevékenységet végző munkavállalóival is betartatni.

A Szolgáltató vállalja, hogy csak a megfelelő vizsgával rendelkező munkavállalóval végeztet munkát.

A Szolgáltató az alvállalkozója tevékenységéért úgy felel, mintha maga járt volna el. Az alvállalkozók munkabiztonsággal kapcsolatos előírásaira is e szerződés szabályai érvényesek. Ezen előírások vizsgálata a Szolgáltató feladata.

**6. A Megrendelő jogai és kötelezettségei**

**6.1. Ellenőrzési jogosultság**

A Megrendelőjogosult a közvilágítási berendezés folyamatos rendelkezésre állásának, teljes körű üzemeltetésének, karbantartásának, valamint az előírt minőségi paraméterek betartásának folyamatos ellenőrzésére.

**6.2. Fizetési kötelezettség**

A Megrendelő köteles a jelen Szerződésben foglaltak Szolgáltató által történt teljesítésének ellenértékét a Szolgáltatónak havonta rendszeresen számla ellenében megfizetni.

**7. Szolgáltatói díjak**

**7.1. Aktív elem egységár**

Az 1. számú mellékletben meghatározott lámpatestekre:

**………………..,- Ft/db/év + ÁFA**,

azaz …………………………… Ft/db/év + általános forgalmi adó

**7.2. A díj kiszámítási módja:**

A 7.1 pontban szereplő Ft/db/év értéket szorozni kell az 1. számú mellékletben meghatározott lámpatestek darabszámával és az eredmény 1/12-ed része a tárgyhónapban fizetendő szolgáltatási díj. Amennyiben változik az 1. számú mellékletben a beépített lámpatestek darabszáma, úgy a változás időpontjától kezdődően a díjat az új darabszám szerint kell megállapítani.

**7.3. Az egységár és vállalkozási díj változása**

A Felek megállapodnak abban, hogy a 7.1 pontban szereplő aktív elem üzemeltetési egységárat évente, minden év március 31-ig a KSH által közzétett fogyasztói árindex mértékével módosítják január 1-ig visszamenőlegesen. Erről a Szolgáltató értesítést küld a Megrendelő részére minden év április 15-ig, és a megváltozott egységár képezi a továbbiakban az elszámolás alapját. A megváltozott díj, az áprilisban kiállítandó számlában kerül először érvényesítésre azzal, hogy a számla tartalmazza a január 1. napjáig visszamenőlegesen érvényesítendő díjkülönbözetet is.

**8. Fizetési feltételek**

**8.1. Számlázás, fizetési mód**

A Szolgáltató havonta egy számlát állít ki. A számla tartalma a 7.2 pontban foglalt szolgáltatási díj.

A Szolgáltató a számla kiállítására a tárgyhónapot követő hónap első munkanapjától jogosult. A számla kiegyenlítésének határideje a Szolgáltató számlájának kézhezvételétől számított 15 nap.

A fizetés módja: átutalás, a számlában szereplő számlaszámra.

**8.2. Késedelmes fizetés**

A Szerződő Felek megállapodnak abban, hogy késedelmes fizetés esetén a Megrendelő késedelmi kamat fizetésére köteles. A kamat a késedelembe esés időpontjától kezdve akkor is jár, ha a kötelezett késedelmét kimenti. A kamat mértéke a Ptk. 6:155 §-ában meghatározott késedelmi kamat.

**9. Tulajdonjogi feltételek**

A Szerződésben szereplő közvilágítási berendezés a Megrendelő tulajdona.

**10. A Szerződés időbeli hatálya**

10.1. Szerződő Felek jelen Szerződést 120 hónap határozott időtartamra kötik.

A szerződés hatályba lépésének napja: ……………………. (Tiszavasvári közvilágításának LED-es korszerűsítése, bővítése kivitelezési tevékenység készre jelentését követő műszaki átadás-átvételt követő hónap első napja),

A szerződés a 120 hónapot követő első napon szűnik meg.

**11. Szerződésszegés és jogkövetkezményei**

**11. 1. Szerződés felmondása**

A jelen szerződés határozott időtartama alatt rendes felmondással nem mondható fel. A szerződés felmondására és megszüntetésére a Közbeszerzési törvény és a Polgári Törvénykönyv szabályai az irányadóak a szerződésben rögzített kikötésekkel.

**Azonnali hatállyal mondható fel a szerződés amennyiben:**

* + - a másik Fél ellen csőd-, felszámolási eljárás vagy végelszámolás indul;
    - a másik Fél a üzleti tevékenységét vagy a kifizetéseit felfüggeszti,
    - a másik Fél teljes egészében vagy részben elveszíti döntési szabadságát vagy a vagyona feletti rendelkezési jogát bármilyen módon, függetlenül attól, hogy ez a helyzet visszafordítható-e;
    - a jelen Szerződésből származó bármely kötelezettségét megszegte, és az érintett Fél előzőleg legalább 30 (harminc) naptári napos határidő kitűzésével, a jogkövetkezményekre való figyelmeztetéssel – felszólította a szerződésszegő Felet a szerződésszegés megszüntetésére, de a határidő eredménytelenül telt el,
    - vis maior helyzet állt elő és 30 napon belül nem fejeződött be,
    - Szolgáltató a nemzeti vagyonról szóló 2011. évi CXCVI. törvény 3. § (1) bek. alapján nem minősül átlátható szervezetnek,
    - Szolgáltató nem felel meg a közbeszerzési dokumentációban megjelölt szerződés teljesítéséhez szükséges alkalmassági követelményeknek vagy a jogszabályban meghatározott feltételeknek,
    - Szolgáltató a szerződéses kötelezettségeit súlyosan vagy ismételten megszegi,
    - Szolgáltató vagyonában olyan jelentős változás következik be, amely a Megrendelő megítélése szerint a szerződésben vállalt kötelezettségek teljesítését veszélyezteti,
    - Szolgáltató tevékenységét érintő bűncselekmény miatt jogerős elmarasztaló határozatot hoznak,
    - Szolgáltató felelősségbiztosítása a szerződés hatálya alatt megszűnik, vagy az előírt mérték, vagy terjedelem alá csökken,
    - A Szolgáltató a működéséhez szükséges engedélyek bármelyikét elveszíti, vagy működéséhez szükséges rendszerhasználati szerződése felmondásra kerül.

Megrendelő a Szolgáltatóhoz intézett írásbeli nyilatkozattal, azonnali hatállyal felmondja a szerződést, ha:

A Kbt. 143. § (2)-(3) bekezdésében meghatározott ok következik be.

Megrendelő általi azonnali hatályú felmondás esetén Szolgáltató kártérítésre nem jogosult.

Szolgáltató jogosult a szerződést 30 napos felmondási határidővel megszüntetni, ha a Megrendelő a Szolgáltató írásbeli felszólítása ellenére a jelen szerződés rendelkezéseinek betartásával készült, Megrendelő által elfogadott teljesítést követően szabályosan kiállított számlájának kiegyenlítésével a fizetési határidőhöz képest 30 napot meghaladó késedelembe esik.

Szerződő Feleket a szerződés megszegéséért teljes körű kártérítési felelősség terheli.

Szerződő Felek nem követnek el szerződésszegést, ha kötelezettségeik teljesítését ”vis maior” akadályozza meg, amely a szerződés aláírását követően következik be.

**12. Egyéb rendelkezések**

**12.1. A Felek együttműködése**

A Felek a jelen Szerződéssel kapcsolatos minden körülményről haladéktalanul és írásban tájékoztatják egymást és a jelen Szerződés teljesítése körében egymással kölcsönösen együttműködve járnak el. A felek a felmerüléstől számított 3 munkanapon belül értesítik egymást elnevezésük, címük, képviselőjük megváltozásáról, valamint a személyüket, jogi státusukat, vagyoni helyzetüket érintő minden egyéb, a szerződés teljesítése szempontjából lényeges változásról. Az e kötelezettségek elmulasztásából eredő kár a mulasztó felet terheli.

**12.2. Módosítás**

A jelen Szerződés módosítására csak írásban és közös megegyezéssel kerülhet sor. Kivétel ez alól a 7.3 pont.

**12.3. Részleges érvénytelenség**

A jelen Szerződés bármely rendelkezésének jogszabályváltozás vagy más ok miatt bekövetkező érvénytelensége vagy végrehajthatatlansága nem érinti a jelen Szerződés többi rendelkezésének érvényességét, illetve végrehajthatóságát. A Felek ésszerű határidőn belül mindent megtesznek az érvénytelen, illetve végrehajthatatlan rendelkezésnek a jelen Szerződés céljához és az érvénytelen illetve végrehajthatatlan rendelkezéshez tartalmában és hatásában legközelebb álló érvényes illetve végrehajtható rendelkezéssel történő pótlása érdekében.

**12.4. Jogutódlás**

A jelen Szerződés rendelkezései a Felek esetleges jogutódaira nézve is kötelező érvényűek.

**12.5. Értesítés**

12.5.1. A jelen Szerződéssel összefüggésben szükséges vagy megengedett mindennemű értesítést, kérést, számlát, igényt vagy más jognyilatkozatot írásban kell megtenni, és akkor lehet megfelelően kézbesítettnek tekinteni, ha személyesen, telefax útján, térti-vevényes ajánlott levélben vagy valamely megbízható futárszolgálat útján igazoltan kézbesítik a jelen pontban írott címekre. Az értesítéseket az alábbi időpontokban lehet kézbesítettnek tekinteni: személyes vagy futárszolgálat útján történő kézbesítés esetén az átadás időpontjában, térti-vevényes ajánlott levél esetén a térti-vevényen feltüntetett időpontban, telefax útján történő kézbesítés esetén a címzett általi visszaigazolás időpontjában.

12.5.2. Jelen szerződés 5.2. pontjában foglalt hibaelhárítási bejelentés ugyanezen pont hibacím kezelési pontban megjelöltek szerint történhet.

|  |  |
| --- | --- |
| **Megrendelő** részére: | **Tiszavasvári Város Önkormányzata** |
| cím: | 4440 Tiszavasvári, Városháza tér 4. |
| címzett: | Szőke Zoltán Polgármester |
| telefonszám: | 06-42/520-500 |
| fax szám 06-42/275-000 | |
|  | |

|  |  |
| --- | --- |
| **Szolgáltató** részére: | …………………………………….. |
| cím: | …………………………………….. |
| címzett: | …………………………………….. |
| telefaxszám: | ……………………………………….. |
| kapcsolattartó: | ……………………………………… |

**12.6. Szabványalkalmazás**

A Megrendelő és a Szolgáltató megállapodnak abban, hogy a közvilágításra vonatkozóan az MSZ EN13201 sz. szabvány előírásait alkalmazzák.

**12.7. A jogviták rendezése**

A **Felek** kölcsönösen kijelentik, hogy jelen **Szerződés**ből eredő esetleges vitás kérdéseket közös megegyezéssel, békés úton és peren kívül rendezik.

Amennyiben a tárgyalások nem vezetnek eredményre, úgy **Felek** megállapodnak abban, hogy bármely, a jelen **Szerződés**ből vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkező jogvita eldöntésére a **Felek** a pertárgy székhelye szerint Járásbíróság, illetve Törvényszék kizárólagos illetékességét, kötik ki.

**12.8.** **Vis maior**

A Felek egyike sem felelős a jelen Szerződésben rögzített kötelezettségek nem- teljesítéséért, ha erre természeti katasztrófa (robbanás, tűz, természeti csapás), felkelés, zavargások, polgári engedetlenség, szabotázs, terrorcselekmény, forradalom vagy háborús események miatt kerül sor, amelyre a Felek nincsenek befolyással (a következőkben: "Vis maior").

A Vis maior esetet bejelentő Fél köteles írásban értesíteni a másik Felet az eseményről és annak várható időtartamáról, melyet igazolni köteles. A Vis maior által érintett fél köteles meghatározni azokat a kötelezettségeket, amelyek elvégzésében akadályoztatott vagy akadályoztatva lesz. Az értesítés 14 napon belül küldendő attól számítva, hogy a Fél tudomására jutott, vagy észlelnie kellett volna a Vis maior eseményét vagy az azt létrehozó körülményeket.

A Felek kárenyhítési kötelezettsége ebben az esetben is fennáll, ennek keretében a félnek mindenkor meg kell tennie minden tőle telhetőt azért, hogy bármilyen a Szerződés teljesítésében a Vis maiorból adódó késést csökkentsen.

**13. Záró rendelkezések**

A Felek kötelezettséget vállalnak arra, hogy jelen Szerződést bizalmasan kezelik, azt harmadik félnek nem adják át. Ebből eredő kötelezettségek megszegéséért kártérítéssel felelnek a Ptk. szerint.

Jelen Szerződésben nem szabályozott kérdésekben a Polgári Törvénykönyv, és az ide vonatkozó jogszabályok az irányadóak.

**14. Mellékletek**

Jelen szerződés elválaszthatatlan részét képező mellékletek:

1. sz. melléklet: A Megrendelő területén található közvilágítási lámpatestek jegyzéke

Jelen szerződést a Felek, mint akaratukkal mindenben egyezőt jóváhagyólag és cégszerűen aláírták.

Tiszavasvári, ……..…..

|  |  |
| --- | --- |
| …………………………..……… | ………………………………………….… |
| **Megrendelő** | **Szolgáltató** |

|  |  |
| --- | --- |
|  |  |